รัฐบาลไทย-ข่าวทำเนียบรัฐบาล-สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ ทรงเปิดงานวันดินโลกปี 66 “Soil and Water : a source of life ดินดี น้ำสมบูรณ์ เกื้อกูลชีวิต”
วันอังคารที่ 5 ธันวาคม 2566
สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ ทรงเปิดงานวันดินโลกปี 66 “Soil and Water : a source of life ดินดี น้ําสมบูรณ์ เกื้อกูลชีวิต”
สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ ทรงเปิดงานวันดินโลกปี 66 “Soil and Water : a source of life ดินดี น้ําสมบูรณ์ เกื้อกูลชีวิต” ณ ศูนย์ศึกษาการพัฒนาเขาหินซ้อนฯ จ.ฉะเชิงเทรา
วันอังคารที่ 5 ธันวาคม พ.ศ. 2566 เวลา 09.05 น. สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี เสด็จพระราชดําเนินทรงเปิดงาน “วันดินโลก ปี 2566” ในการนี้ นายพลากร สุวรรณรัฐ องคมนตรี ร้อยเอก ธรรมนัส พรหมเผ่า รัฐมนตรีว่าการกระทรวงเกษตรและสหกรณ์ นายอนุชา นาคาศัย รัฐมนตรีช่วยว่าการกระทรวงเกษตรและสหกรณ์ นายประยูร อินสกุล ปลัดกระทรวงเกษตรและสหกรณ์ นายชลธียังตรง ผู้ว่าราชการจังหวัดฉะเชิงเทรา นายปราโมทย์ ยาใจ อธิบดีกรมพัฒนาที่ดิน พร้อมผู้บริหารระดับสูงกระทรวงเกษตรและสหกรณ์และส่วนราชการจังหวัดฉะเชิงเทรา เฝ้าฯ รับเสด็จ จากนั้น ได้เสด็จเข้าพลับพลาพิธี ประทับพระราชอาสน์ โอกาสนี้ นายปราโมทย์ ยาใจ อธิบดีกรมพัฒนาที่ดิน ทูลเกล้าฯ ถวายสูจิบัตรและของที่ระลึกวันดินโลก ร้อยเอก ธรรมนัส พรหมเผ่า รัฐมนตรีว่าการกระทรวงเกษตรและสหกรณ์ กราบบังคมทูลรายงานวัตถุประสงค์การจัดงานฯ Mr. Jong-Jin Kim ผู้ช่วยผู้อํานวยการใหญ่และผู้แทนเอฟเอโอประจําภูมิภาคเอเชียและแปซิฟิก กราบบังคมทูลรายงานสารวันดินโลก ในโอกาสนี้ ทรงมีพระราชดํารัสเปิดงานวันดินโลก 2566 ทรงกล่าวถึงความสําคัญของดินและน้ําเป็นทรัพยากรที่จําเป็นต่อการดํารงชีวิต เป็นรากฐานสําคัญในการเพาะปลูกและเลี้ยงสัตว์ ซึ่งเป็นแหล่งอาหารของมนุษย์ ดินและน้ํายังเป็นองค์ประกอบสําคัญของระบบนิเวศ ดินและน้ํามีความสัมพันธ์เชื่อมโยงและเกื้อกูลซึ่งกันและกัน ดังนั้น ดินและน้ําจึงจําเป็นต้องมีการจัดการแบบบูรณาการ เพื่อให้เป็นพื้นฐานการผลิตทางการเกษตร ส่งผลถึงความมั่นคงและความปลอดภัยทางอาหารและสิ่งแวดล้อมที่ดี
นอกจากนี้ ได้ทรงเสด็จฯ ทอดพระเนตรนิทรรศการต่างๆ ภายในงาน อาทิ นิทรรศการเฉลิมพระเกียรติแสดงพระอัจฉริยภาพด้านการพัฒนาที่ดิน และพระราชกรณียกิจที่สําคัญของในหลวงรัชกาลที่ 9 รัชกาลที่ 10 และสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ นิทรรศการวันดินโลกและผลงานผู้ชนะรางวัล นิทรรศการพระราชกรณียกิจ ณ ศูนย์ศึกษาการพัฒนาเขาหินซ้อน อันเนื่องมาจากพระราชดําริ นิทรรศการ “พระราชดําริด้านดิน ของ 6 ศูนย์” นิทรรศการ "ดินดี น้ําสมบูรณ์ เกื้อกูลชีวิต" การบริหารจัดการดินและน้ํา เพื่อกักเก็บน้ํา สร้างดิน พัฒนาชีวิตและทรงลงพระนามาภิไธยบนแผ่นศิลปะดิน ทรงทอดพระเนตรความสําเร็จของการน้อมนําพระราชดําริไปสู่การปฏิบัติ แสดงภาพรวมเทคโนโลยีด้านการจัดการดินและน้ํา เทคโนโลยีของกรมพัฒนาที่ดิน พด 15 เกษตร One การพัฒนาและส่งเสริมอาชีพ และทรงร่วมกิจกรรมวาดภาพจิตรกรรมฝีพระหัตถ์ ลงบนกระถางรักษ์โลก จากนั้น เสด็จพระราชดําเนินโดยรถรางพระที่นั่ง ทอดพระเนตรนิทรรศการมีชีวิต และการบริหารจัดการน้ําเพื่อพัฒนาที่ดิน ระบบอนุรักษ์ดินและน้ํา การทําเกษตรอินทรีย์ เทคโนโลยีชีวภาพ และการลงแขกเกี่ยวข้าว ทรงเสด็จฯ ไปยังบริเวณฉายพระฉายาลักษณ์ ฉายพระฉายาลักษณ์ร่วมกับคณะผู้บริหารฯ คณะกรรมการจัดงานฯ และผู้แทนจาก FAO
ทั้งนี้ นับเป็นพระมหากรุณาธิคุณอย่างหาที่สุดมิได้ ที่สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี ทรงเสด็จพระราชดําเนินเปิดงานวันดินโลกในปี 2566 ซึ่งทางกระทรวงเกษตรและสหกรณ์ โดยกรมพัฒนาที่ดินจัดขึ้นระหว่างวันที่ 5 – 10 ธันวาคม 2566 เพื่อเทิดพระเกียรติพระบาทสมเด็จพระบรมชนกา ธิเบศร มหาภูมิพลอดุลยเดชมหาราช บรมนาถบพิตร “นักวิทยาศาสตร์ดินเพื่อมนุษยธรรม” (Humanitarian Soil Scientist Award) พระองค์แรกและพระองค์เดียวของโลก และส่งเสริมให้ประชาชนตระหนักถึงความสําคัญของทรัพยากรดิน และน้ําในภาคการเกษตร ซึ่งมีความสัมพันธ์เชื่อมโยงและเกื้อกูลซึ่งกันและกัน การปกป้องดูแลดินและน้ําให้มีความยั่งยืน จะช่วยให้เกิดความมั่นคงทางอาหารส่งผลให้สิ่งแวดล้อมและระบบนิเวศ รวมทั้งคุณภาพชีวิตของมนุษย์และสัตว์อย่างยั่งยืนสืบไป